România dispută două meciuri amicale înaintea debutului la EURO 2024. Naționala „tricoloră” le înfruntă pe Bulgaria și Liechtenstein în vederea pregătirii turneului final. Federația Română de Fotbal (FRF) a anunțat ora de start a celor două meciuri.
În primul amical înainte de EURO 2024, România o înfruntă pe Bulgaria, marți, 4 iunie, ora 21:30. Duelul are loc pe Stadionul Ghencea. Trei zile mai târziu, vineri, 7 iunie, „tricolorii” dau piept cu Liechtenstein, ora 21:00, tot pe Stadionul Ghencea.
Ulterior, toată atenția naționalei lui Edi Iordănescu se va îndrepta către EURO 2024. Orașul Würzburg va fi gazda delegației „tricolore” pe parcursul turneului final din Germania. România face parte din Grupa E alături de Belgia, Slovacia și Ucraina.
În primele amicale ale anului, România a remizat cu Irlanda de Nord, scor 1-1 pe Arena Națională și a pierdut în fața naționalei Columbiei, scor 2-3 pe Civitas Metropolitano din Madrid.
Amicalul României împotriva Bulgariei va putea fi urmărit pe micile ecrane la Prima TV, dar și la Radio România Actualități. În schimb, duelul „tricolorilor” cu Liechtenstein se va vedea la TV în direct la Antena 1 și la RRA.
De altfel, cele două posturi de televiziune și-au împărțit meciurile naționalei din campania de calificare la EURO 2024. Turneul final din Germania va fi transmis în întregime de Pro TV și Pro Arena.
Astfel, toate cele 51 de meciuri de la turneul final se vor putea vedea la TV în România. Echipa de comentatori la EURO 2024 este formată din Ion Alexandru, Andrei Grecu, Cristian Pintea și Mihai Dedu.
România, aflată în urna a 2-a valorică, a fost repartizată în Grupa E la EURO 2024 în urma tragerii la sorți care a avut loc la finalul anului trecut. „Tricolorii” le înfruntă în drumul spre fazele eliminatorii pe Belgia, Slovacia și Ucraina.
În faza optimilor de finală se califică primele două echipe din fiecare grupă, dar și cele mai bune 4 locuri trei din toate cele 6 grupe de la EURO 2024. România va debuta împotriva Ucrainei pe 17 iunie, ora 16:00, la Munchen.